Børnene på Vendsyssel Friskole i Mosbjerg kan ikke længere stå på bussen foran deres skole. De skal gå over en trafikeret vej til et andet busstoppested. - Jeg synes, at det er småligt af kommunen, at de ikke vil køre til skolen her i byen. Og jeg synes, at os, der bor herude i udkantskommunerne, vi betaler en høj pris i forvejen, siger forælder Anita Heyst til TV2/Nord. Forældrene vil derfor gerne have, at bussen kører tre minutter tidligere, så den kan nå forbi skolen. Mosbjerg Skole blev til Vendsyssel Friskole i midten af august. Siden har Hjørring Kommune ingen forpligtelser haft i forhold til børnenes transport. - Hjørring Kommune har det princip, at vi kører ikke skolebusser til friskoler, siger Ole Ørndal, næstformand i Teknik- og Miljøudvalget i Hjørring Kommune.

Opsummering:
Tre minutter. Det er den tid, som forældrene på Vendsyssel Friskole beder om, for at deres børn kan komme med bussen uden at skulle over en trafikeret vej.